પશ્ચિમ બંગાળમાં ૧૯૭૭માં કોંગ્રેસે સત્તા ગુમાવી અને છેક ૨૦૧૧ સુધી માર્ક્સવાદી મોરચાએ રાજ કર્યું. અગાઉ મિશ્ર સરકારમાં નાયબ મુખ્યમંત્રીનો અનુભવ લઇ ચૂકેલા જ્યોતિ બસુ ૧૯૭૭માં મુખ્યમંત્રી થયા. એમને ૧૯૯૬માં વડાપ્રધાન થવાની ઓફર મળી, પણ માર્ક્સવાદી સામ્યવાદી પક્ષના પોલિટ બ્યૂરોએ એને નકારીને હિમાલય જેવડી ભૂલ કર્યાનું આજે માર્ક્સવાદી નેતાઓ કબૂલે છે. જ્યોતિદાને બદલે એ વેળા એચ.ડી. દેવે ગોવડા વડાપ્રધાન બન્યા હતા. સીપીએમના પોલિટ બ્યૂરોના આદેશને માથે ચડાવીને વડાપ્રધાનપદ જતું કરનાર જ્યોતિદાએ ૫ નવેમ્બર ૨૦૦૦ના રોજ મુખ્યમંત્રીપદ બુદ્ધદેવ ભટ્ટાચાર્યને સોંપ્યું અને બે મુદત પછી એ ડાબેરી મોરચાના પરાજયનું નિમિત્ત બન્યા. ૧૯૭૭થી ૨૦૧૧ સુધીના ડાબેરી મોરચાના શાસનના વિક્રમને હજુ સુધી કોઈ પક્ષે તોડ્યો નથી, પણ ગુજરાતમાં છઠ્ઠી વાર ભાજપની સરકાર રચાઈ અને હવે આ મુદત પૂરી કરીને આગામી વિધાનસભાની ચૂંટણીમાં ભાજપ વિજયી બને તો પશ્ચિમ બંગાળની માર્ક્સવાદી સરકાર સમકક્ષ આવી શકે.